SL Uradni list Evropske unije L 17/6

DIREKTIVA 2008/3/ES EVROPSKEGA PARLAMENTA IN SVETA

z dne 15. januarja 2008

o spremembi Direktive 2003/54/ES glede uporabe nekaterih določb v Estoniji

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti členov 47(2), 55 in 95 Pogodbe,

ob upoštevanju predloga Komisije,

ob upoštevanju mnenja Evropskega ekonomsko-socialnega odbora (1),

po posvetovanju z Odborom regij,

v skladu s postopkom, določenim v členu 251 Pogodbe (2),

ob upoštevanju naslednjega:

(1) Med pristopnimi pogajanji se je Estonija sklicevala na posebne značilnosti svojega elektroenergetskega sektorja in zaprosila za prehodno obdobje za uporabo Direktive 96/92/ES Evropskega parlamenta in Sveta z dne 19. decembra 1996 o skupnih pravilih notranjega trga z električno energijo (3).

(2) V Prilogi VI k Aktu o pristopu iz leta 2003 je bilo Estoniji zagotovljeno prehodno obdobje do 31. decembra 2008 za uporabo člena 19(2) Direktive 96/92/ES v zvezi s postopnim odpiranjem trga.

(3) Izjava št. 8, priložena k Sklepni listini Pogodbe o pristopu iz leta 2003, poleg tega ugotavlja, da bo poseben položaj v prestrukturiranju sektorja naftnega skrilavca v Estoniji zahteval posebna prizadevanja do konca leta 2012.

(4) Direktiva 96/92/ES je bila nadomeščena z Direktivo 2003/54/ES Evropskega parlamenta in Sveta z dne 26. junija 2003 o skupnih pravilih za notranji trg z električno energijo in o razveljavitvi Direktive 96/92/ES (4), ki jo je bilo treba izvesti do 1. julija 2004 z namenom, da se pospeši odpiranje trga z električno energijo.

(5) S pismom z dne 17. septembra 2003 je Estonija predložila prošnjo za opustitev uporabe člena 21(1)(b) Direktive 2003/54/ES o odpiranju trga za negospodinjske odjemalce do 31. decembra 2012. Z dodatnim pismom z dne 5. decembra 2003 je Estonija najavila, da načrtuje popolno odprtje trga, predvidenega v členu 21(1)(c) navedene direktive do 31. decembra 2015.

(6) Estonska prošnja je utemeljena z verodostojnim načrtom prestrukturiranja sektorja naftnega skrilavca do 31. decembra 2012.

(7) Naftni skrilavec je edini avtohtoni vir energije v Estoniji, nacionalna proizvodnja pa pomeni skoraj 84 % svetovne proizvodnje. 90 % električne energije, ki jo proizvaja Estonija, izvira iz tega trdega goriva. Zato ima to velik strateški pomen za zanesljivost dobave v Estoniji.

(8) Z odobritvijo dodatnega odstopanja za obdobje 2009–2012 bo zajamčena varnost naložb v proizvodne obrate in zanesljivost dobav v Estoniji, poleg tega pa se bodo lahko rešili pereči okoljski problemi, ki jih povzročajo ti obrati.

(9) Svet je 28. junija 2004 sprejel Direktivo 2004/85/ES o spremembah Direktive 2003/54/ES Evropskega parlamenta in Sveta o uporabi nekaterih določb v Estoniji (5), s katero je bilo odobreno zahtevano odstopanje.

(10) S sodbo z dne 28. novembra 2006 v zadevi C-413/04, Parlament proti Svetu (6), je Sodišče razglasilo za nično Direktivo 2004/85/ES, v kateri se v korist Estonije odobri odstopanje od uporabe člena 21(1)(b) in (c) Direktive 2003/54/ES, ki traja dlje od 31. decembra 2008, in tudi s tem povezana obveznost, da se 1. januarja 2009 zagotovi le delno odprtje trga, ki predstavlja 35 % porabe, ter obveznost letnega posredovanja pragov porabe, ki razširijo upravičenost na končne porabnike.

(11) Ta delna razglasitev ničnosti ni bila utemeljena na vsebinskih razlogih Direktive 2004/85/ES, pač pa je bila posledica izbire napačne pravne podlage.

(12) Ker razlogi za odobritev odstopanja od uporabe člena 21(1)(b) in (c) Direktive 2003/54/ES Estoniji po 31. decembru 2008 ostajajo veljavni, bi bilo treba navedeno direktivo ustrezno spremeniti z besedilom, ki je enako besedilu v Direktivi 2004/85/ES, vendar na pravilni pravni podlagi –

SPREJELA NASLEDNJO DIREKTIVO:

Člen 1

Člen 26(3) Direktive 2003/54/ES se nadomesti z naslednjim:

„3. Estoniji se do 31. decembra 2012 odobri začasno odstopanje od uporabe člena 21(1)(b) in (c). Estonija izvaja vse potrebne ukrepe, da zagotovi odprtje svojega trga električne energije. To se izvede postopoma v referenčnem obdobju z namenom, da se do 1. januarja 2013 trg popolnoma odpre. Odpiranje trga bo 1. januarja 2009 pomenilo najmanj 35 % porabe. Estonija Komisiji vsako leto sporoči prage porabe, ki razširijo upravičenost na končne porabnike.“

Člen 2

Države članice sprejmejo zakone in druge predpise, potrebne za uskladitev s to direktivo do 23. januarja 2008. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dan po objavi v Uradnem listu Evropske unije.

Člen 4

Ta direktiva je naslovljena na države članice.

V Strasbourgu, 15. januarja 2008. Za Evropski parlament Predsednik H.-G. PÖTTERING Za Svet Predsednik J. LENARČIČ

(1) Mnenje z dne 24. oktobra 2007 (še ni objavljeno v Uradnem listu).

(2) Mnenje Evropskega parlamenta z dne 29. novembra 2007 (še ni objavljeno v Uradnem listu) in Sklep Sveta z dne 17. decembra 2007.

(3) UL L 27, 30.1.1997, str. 20. Direktiva, razveljavljena z Direktivo 2003/54/ES (UL L 176, 15.7.2003, str. 37).

(4) UL L 176, 15.7.2003, str. 37. Direktiva, kakor je bila nazadnje spremenjena z Odločbo Komisije 2006/653/ES (UL L 270, 29.9.2006, str. 72).

(5) UL L 236, 7.7.2004, str. 10.

(6) ZOdl. 2006, str. I-11221.